李芳園

李芳園，清朝武官、軍事將領，廣東省潮州府海陽縣人。

乾隆三十一年（1766年）丙戌科二甲第一名武進士。授三等侍衛。乾隆五十二年（1787年），以參將從征臺灣林爽文之功，賞花翎，授金門鎮總兵。乾隆五十四年（1789年）擔任台灣水師協副將。《金門志·卷七》：李芳園，廣東海陽人；武進士侍衛。乾隆五十二年，以參將從征臺寇林爽文功，賞花翎，授金門鎮總兵。標營多積弊，疏剔殆盡，一切陋規毫勿受。金門兵米由廈防廳倉領運散給，差弁從中舞弊，濕水摻糠秕，甚或甬斛欠平滿，至月餉虧短零頭。芳園履任，風清弊絕，猶時令親信遇給領米餉期，中途錯召至署，為秤量弗如式，立予彈革。尤嚴盜賊，密防弋獲，民戶不夜閉。故事：武職不得與民事。芳園巡洋歸，攀輿牒訟者立移縣丞到署庭鞠，曲直隨判，吏不能為高下手。浦有孀婦舍後忽一臥屍，甲保將私索賄；芳園廉知，立給槥發瘞。諸多善政，不可殫述。後卒於官，宦囊蕭然。喪歸，百姓遮道焚香追送。有老媼哭之哀，問其故，曰：『吾夫為舵工，操船擊碎，中軍責賠；公曰：「風濤非人力所施」。吾兩子從戎，中軍並召戍臺；公曰：「一子留養」。一子犯法，中軍汰退名籍，公薄鞭而宥之。吾嘗私祝公長生，不意竟死，是以慟』。眾為墜淚。芳園剛直廉正，具文武才。在鎮七年，軍民皆受其福。迄今口碑載道，僉謂「鎮金第一」云。

註釋

參考文獻
劉寧顏編，《重修台灣省通志》，台北市，台灣省文獻委員會，1994年。

Category:侍衛處三等侍衛
Category:台灣水師協副將
Category:金門鎮總兵
Category:海阳人
F